Source: http://www.api.md/news/view/ro-apel-cu-privire-la-organizarea-unui-concurs-public-pentru-selectarea-candidatilor-la-functia-de-membru-al-consiliului-superior-al-magistraturii-84
Timestamp: 2018-07-18 04:56:50+00:00
Document Index: 7000370

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ']

Apel cu privire la organizarea unui concurs public pentru selectarea candidaților la funcția de membru al consiliului superior al magistraturii :: Asociatia Presei Independente
Principala > Apeluri > Apel cu privire la organizarea unui concurs public pentru selectarea candidaților la funcția de membru…
Apel cu privire la organizarea unui concurs public pentru selectarea candidaților la funcția de membru al consiliului superior al magistraturii
La 27 noiembrie 2013 expiră mandatul profesorilor universitari aleși în calitate de membri ai Consiliului Superior al Magistraturii (CSM). Conform art. 3 alin. (3) al Legii cu privire la Consiliul Superior al Magistraturii, Parlamentul Parlamentului Republicii Moldova urmează să aleagă trei membri din rândul profesorilor de drept titulari. Legislaţia nu descrie procedura de alegere a membrilor CSM de către Parlament.
Procedura de desfășurare a Adunării Generale a Judecătorilor (AGJ) și procedura alegerii membrilor CSM din rândul judecătorilor este prevăzută în Regulamentul cu privire la funcționarea Adunării Generale a Judecătorilor din 23 noiembrie 2012, adoptat de AGJ. Potrivit acestui regulament, alegerea urmează a fi făcută cu anunţarea din timp a candidaţilor, în baza programelor acestora care urmează a fi prezentate CSM şi plasate pe pagina web a CSM.
La 9 iulie 2013, CSM a stabilit termenul limită pentru depunerea candidaturilor din rândul judecătorilor. Acest termen a expirat la 23 august 2013, iar la 29 august 2013 informaţia despre candidaţi a fost plasată pe pagina web a CSM. În prezent CSM lucrează la perfecționarea procedurii de selectare a membrilor CSM, pentru a asigura o procedură transparentă și care să contribuie la selectarea celor mai buni candidați.
Lipsa unei proceduri transparente și clare cu privire la alegerea membrilor CSM de către Parlament determină percepția alegerilor bazate mai degrabă pe criterii politice, care submină autoritatea și încrederea în CSM ca organ apolitic și independent. Din aceste considerente, solicităm Parlamentului reglementarea și implementarea de urgență a unei proceduri pentru selectarea membrilor CSM de către Parlament.
Luând în considerare termenele optime pentru inițierea unei proceduri corecte și transparente pentru profesorii universitari care vor fi aleși de Parlamentul Republicii Moldova, organizațiile semnatare solicită inițierea unui concurs public pentru selectarea membrilor CSM de către Parlament, pe cât de curând posibil, cu respectarea următoarelor etape:
Elaborarea unui Regulament pentru selectarea membrilor CSM de către Parlament și să desemneze / creeze o Comisie parlamentară pentru organizarea concursului respectiv. Regulamentul urmează să prevadă clar etapele concursului public și anume: (1) anunțul și termene limită pentru depunerea actelor de către candidați, (2) preselecția candidaților eligibili de către Comisia parlamentară; (3) audieri publice a candidaților de către Comisia parlamentară și întocmirea avizelor motivate cu privire la candidații selectați de Comisia parlamentară și (4) votarea candidaților propuși de Comisia parlamentară de către Parlament.
Transparența în stabilirea procedurii și termenelor limită pentru depunerea actelor. Anunțul pentru concursul public trebuie să prevadă criteriile de eligibilitate pentru candidați, cerințe rezonabile pentru actele ce urmează a fi depuse și termenele limită pentru depunerea actelor. Ar fi suficient pentru candidații să depună CV-ul, viziunea asupra mandatului său în cadrul CSM şi scrisoarea de motivare. Anunțul urmează să fie făcut public cu cel puțin două săptămâni înainte de expirarea termenului pentru depunerea dosarelor. După expirarea termenului limită, numele candidaților, CV-ul, viziunea și scrisoarea de motivare prezentate de candidaţi urmează a fi plasate pe pagina web a Parlamentului în cel mult 7 zile de la expirarea termenului pentru depunerea dosarelor. Publicului i se va asigura timp suficient pentru analizare, verificare, apreciere şi expunerea părerilor prin expedierea avizelor cu privire la candidați. Prin hotărâre motivată, Comisia parlamentară urmează să ia decizia cu privire la admiterea candidaților pentru audieri, eliminând candidații care în mod evident nu întrunesc criteriile de eligibilitate.
Transparența în procesul de audiere a candidaților. Comisia parlamentară urmează să facă publică data, ora și locul ședinței cu privire la audierea candidaților, cel puțin cu 7 zile până la audieri. Audierea candidaţilor urmează a fi efectuată în şedinţă publică. Comisia parlamentară urmează să acorde timp egal fiecărui candidat pentru a-şi prezenta viziunea asupra viitoarei activităţi în cadrul CSM și pentru a răspunde la întrebările membrilor Comisiei speciale. Candidaţii urmează a fi audiați în ordinea depunerii documentelor de participare la concurs.
Motivarea hotărârii. Comisia parlamentară urmează să adopte o hotărâre motivată cu indicarea motivelor din care au fost propuşi unii candidaţi şi nu au fost propuşi alţi candidaţi. Adoptarea unei hotărâri motivate bazate pe merit va exclude eventualele acuzații de preferințe bazate pe factorii politici. Parlamentul urmează să voteze în plen candidații propuși de către Comisia parlamentară, fără a fi organizată o nouă audiere. În cazul respingerii propunerii Comisiei parlamentare, urmează a fi organizat un nou concurs.
Persona de contact: Nadejda Hriptievschi, Centrul de Resurse Juridice, mob. 0 698 17 237 sau email nadejda.hriptievschi@crjm.org.
Asociaţia „GENDER CENTRU”,
Asociaţia Obştească Clubul Politic al Femeilor 50/50,
Centrul de Asistență Juridică pentru Persoane cu Dizabilități,
Centrul de Resurse Juridice (CRJM),
Centrul Internaţional pentru Protecţia şi Promovarea Drepturilor Femeii „La Strada”,
Centrul Național al Romilor (CNR),
Coaliția Nediscriminare,
Consiliul Național al Tineretului din Moldova (CNTM),
Grupul de lucru „Justiție și Drepturile Omului” al Consiliului Național pentru Participare,
Institutul pentru apărarea drepturilor şi libertăţilor fundamentale ale omului,
Victor Munteanu, Director, Programul de Drept al Fundației Soros Moldova.